پاکستاني پلاوی کابل ته ځي چې اړیکې بیا ورغوي
ټاکل شوې چې د پاکستان د مدني فعالانو، پارلمان غړو او سیاستوالو یوه پلاوی ژر کابل ته ولاړ شي.
د دغه پلاوي اصلي هدف د کابل-اسلام اباد ترمنځ د خرابو شویو اړیکو بېرته رغول او عادي کول ښودل کیږي. د پاکستان د عوامي نشنل ګوند غړی، افراسیاب خټک هم په دغه پلاوي کې دی. هغه وايي چې کابل ته د پاکستاني پلاوي تر تګ مخکې یو افغان پلاوی اسلام اباد ته ځي. ښاغلي خټک له امریکا غږ اشنا سره په خبرو کې همدغه راز د پاکستان د حکومت پر سیاست نیوکه وکړه او وویل چې اسلام اباد باید د کابل په اړه د ساړه جنګ د مهال تګلاره بدله کړي. ښاغلي خټک وویل "د پاکستان لویه ستونزه دا ده چې د افغانستان د حکومت پر ضد له سیاسي ډلو او افرادو سره روابط ساتي. موږ وایو چې پاکستان باید مستقیمآ د افغانستان له حکومت سره اړیکي وساتي". نوموړي هیله وښوده چې د دواړو هېوادونو د مدني فعالانو تګ راتګ او راشه درشه به د دواړو حکومت ترمنځ د اړیکو ښه کولو او عادي کولو ته لاره پرانیزي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.